Mai Villadsen (EL), 2022-10-06:
Tak for spørgsmålet og for samarbejdet.
Det er fuldstændig rigtigt, at der i de næste år kommer markant flere ældre og markant flere børn.
Og når der gør det, skal vi altså investere i vores velfærd.
Alt andet er simpelt hen et svigt af de mange mennesker, som er en del af vores velfærdssamfund.
Så selvfølgelig skal vi investere.
Derfor må jeg også bare advare imod at lave planer som dem, jeg kan se at bl.a. Konservative fra højrefløjen har lavet, hvor man jo ikke investerer i velfærden, når der kommer flere børn og ældre.
Det vil betyde en dårligere velfærd, også selv om det bliver pakket ind i mange flotte ord om alt muligt andet.
Men må jeg så ikke også have lov at sige – måske lidt kækt – tilbage til Socialdemokratiet, at jeg måske så også synes, det var en lidt dårlig dag på kontoret, da I besluttede jer for at ville i regering med nogle af dem, der faktisk ønsker at skære i velfærden?
På Christiansborg går meget af tiden med bogstavleg, snak om hypotetiske regeringsdannelser og taktiske analyser.
Det kan være spændende nok, men ved I hvad?
Det er uendelig langt væk fra folk derude og de problemer, som de oplever.
Jeg er bange for, at snak om form og proces kommer til at stå i vejen for, at vi kan tale om de rigtige og alvorlige politiske forskelle, der er i Danmark, og jeg synes, at folketingsvalget her skal handle om de forskelle – om politik.
Det skal ikke handle om Radikales vægelsind og trusler, ikke om Løkkes linedans mellem blå og rød, ikke om højrefløjens negative personkampagne, men om politik.
Lige nu rykker politik tæt på.
Det bliver fysisk og konkret for mange: Skal vi fryse til vinter?
Har vi råd til smør, mælk og brød?
Går strømmen?
Det er spørgsmål, vi aldrig troede vi skulle stille hinanden, men det er nu blevet konkret hverdagssnak.
Mens mange vender hver en mønt, og mens mange frygter den næste regning og indkøbstur, skovler få rige milliardvirksomheder altså penge i kassen.
Lad os være ærlige: Grådigheden er blevet for stor i toppen, når virksomheder spinder guld på inflationen, og når de gør sig selv rige på ryggen af de stigende priser.
Når prisen for deres enorme fortjenester er, at pensionisten, den studerende og den enlige mor må trække vejret meget, meget dybt før hver eneste indkøbstur, fordi de ganske enkelt ikke har råd til det, de plejede, så mener jeg, at kæden er hoppet af.
Derfor er det her folketingsvalg afgørende.
Når krisen rammer, vil højrefløjen nemlig skære ned på fællesskabet og velfærden, samtidig med at de fremlægger planer, der bare vil prioritere de rigeste.
Enhedslisten vil hjælpe befolkningen, styrke fællesskabet og skære ned på grådigheden i toppen.
Klimaforandringerne truer vores eksistens, og derfor er det bydende nødvendigt, at vi rykker hurtigere og mere resolut på den grønne omstilling, og at vi lever op til vores klimaløfter.
Enhedslisten har leveret en helt konkret og finansieret plan for, hvornår vi når vores klimamål, og hvordan vi gør det uden usikre teknologier.
Det kræver modige beslutninger, hvis vi gradvis og socialt ansvarligt skal halvere den animalske produktion frem til 2030, sige nej til salg af nye fossilbiler efter 2025 og stoppe med at lade de store forurenere i industrien som Aalborg Portland slippe billigere for klimaregningen.
Hvis ikke vi handler nu, er det altså kulsort klimasvigt.
Hvad sagde fru Inger Støjberg og hr. Jakob Ellemann-Jensen så til vores klimaplan?
Kære hr. Jakob Ellemann-Jensen og fru Inger Støjberg, er svaret bare at totalfrede landbruget og håbe på det bedste?
Det synes jeg er dybt uansvarligt.
Og kære fru Mette Frederiksen, hvad vil Socialdemokratiet dog i armene på de fossile stemmer fra højrefløjen?
Hvorfor vil Socialdemokraterne i regering med dem?
Tænk lige over det!
Klimakrisen er i gang.
Tørke, hedebølge og skovbrande har hærget Europa hele sommeren, og senest har Pakistan stået under vand, imens op imod 30 millioner mennesker var på flugt.
Verden er i opbrud, verden er i brand.
Nye Borgerliges hr. Lars Boje Mathiesen reagerede faktisk på sommerens klimakatastrofe, men det var ved at skrive til alle os såkaldte klimaalarmister på Twitter, at vi bare skulle tage den med ro, knappe en kold øl op fra kassen og trække i et par badeshorts, for det skal jo nok gå alt sammen.
Altså, undskyld mig, Nye Borgerlige har simpelt hen ikke forstået alvoren.
Nye Borgerlige stemte ikke engang for klimaloven og vil stadig skrotte den.
Kære venner, Nye Borgerlige kan komme til at sidde med de afgørende mandater og diktere klimapolitikken, hvis blå blok vinder magten.
Det vil være en katastrofe.